**Pågående hendelse:** Denne artikkelen omhandler en pågående hendelse. Vær ekstra oppmerksom på at innholdet kan være utdatert eller feilaktig, og at det kan komme flere endringer i artikkelteksten på kort tid.

*Denne artikkelen handler om en person fra Thailand; thailandsk navneskikk er slik at en person refereres til med fornavnet sitt (Tantawan) og ikke slektsnavnet sitt (Tuatulanon).*

 **Tantawan Tuatulanon** (thai: ทานตะวัน ตัวตุลานนท์) er en kjent thailandsk studentaktivist som har tatt til orde for å avskaffe paragraf 112 i den thailandske straffeloven, og reform av det thailandske monarkiet. Hun står overfor rettslige prosesser i Thailand for å ha brutt landets lover om majestetsfornærmelse, og ble arrestert den 13. februar 2024 sammen med en annen aktivist, anklaget for oppvigleri og datakriminalitet for angivelig å ha trakassert en bilkortesje med den thailandske kongefamilien i Bangkok.

Da straffedomstolen avviste søknadene deres om kausjon, som var innsendt av Thai Lawyers for Human Rights, lovet Tantawan og den andre aktivisten, Natthanon Chaimahabutra (begge to medlemmer av aktivistgruppen Taluwang), å begynne en sultestreik i fengselet. I en håndskrevet uttalelse av Tantawan overlevert til media etter rettsavgjørelsen, krevde de to aktivistene reform av det thailandske rettssystemet. De la også til at ingen skal måtte bli fengslet på grunn av forskjellige politiske meninger, og at Thailand skal avvises når landet stiller til valg i FNs menneskerettighetsråd.

Tilstanden hennes ble alvorlig forverret den 22. februar 2024, som ifølge Thai PBS World, det engelskspråklige nettstedet til Thai PBS, var den niende dagen av sultestreiken. Hun ble da flyttet til Thammasat universitetssykehus. Hun var på det tidspunktet svekket og hadde gått betydelig ned i vekt. Tantawans far sendte den dagen en begjæring til straffedomstolen med krav om kausjon for både datteren sin og Natthanon. Blodprøven til Tantawan viste fredag 23. februar et svært høyt nitrogennivå i blodet, dehydrering og acidose. Faren uttalte til media den 24. februar 2024 til Thai PBS World at helsen til begge aktivistene hadde blitt dårligere «etter 11 dager i sultestreik». Han kunne fortelle at Natthanon var i veldig dårlig form. Natthanon virket desorientert og kunne knapt snakke. Tantawan kunne fortsatt snakke, men stemmen hennes var knapt hørbar. Begge to nektet per 25. februar 2024 å ta imot medisinsk behandling, og den uavhengige thailandskspråklige nettavisen Prachatai meldte at det klokka 13:50 ble bestemt at Tantawan og Natthanon ikke skulle innvilges løslatelse mot kausjon. Den 8. mars 2024 ble fengslingen av de to aktivistene forlenget til 20. mars 2024, begrunnet med at politiet skulle kunne få avhøre flere vitner.

Den 24. februar 2024 hadde andre demonstranter og aktivister begynt protester mot avslaget på kausjon for Tantawan og Natthanon ved Seiersmonumentet i Bangkok, og krevde løslatelse av andre politiske fanger.

Bakgrunn
--------

Tantawan studerte markedsføring ved et universitet i Singapore. Hun reiste tilbake til Thailand på semesterferie, og da koronapandemien brøt ut, gikk universitetet over til hjemmeundervisning på nett. Samtidig med hjemmeundervisningen deltok hun i demonstrasjoner mot regjeringen. Da hun hadde deltatt på mange demonstrasjoner, begynte hun å jobbe med flere prodemokrati-grupper, blant dem WeVolunteer, Draconis Revolution og Taluwang. Hun uttalte til journalister at hun avsluttet studiet ved universitetet i Singapore og byttet studieretning til rettsvitenskap på juridisk fakultet ved Thammasat-universitetet etter å ha deltatt i gatedemonstrasjoner og oppdaget urettferdigheten i det thailandske samfunnet.

Angrepet av ultrarojalister
---------------------------

Den 10. februar 2024 var hun med på en samling av aktivister og borgerjournalister i Siam-handlestrøket i Bangkok, da de ble angrepet av ultrarojalist-grupper som fulgte med på samlingen. Hendelsen skjedde ved utgangen av Siam skytrain-stasjon ved kjøpesenteret Siam Paragon. Da hun leste opp en uttalelse hun hadde forberedt, klatret ultrarojalistene over metallgjerdene som de ansatte ved kjøpesenteret hadde plassert ut for å blokkere utgangen til Skytrain-stasjonen, og angrep aktivistene. Ifølge den uavhengige engelskspråklige nettavisen Prachatai English, ble ti aktivister, to borgerjournalister, og en person som var tilskuer til hendelsen, skadet.

Referanser
----------

1. ↑  «Thailand: Arbitrary detention of pro-democracy youth activists and threats against TLHR» **(engelsk)**. Fidh. 20. februar 2024. Besøkt 25. februar 2024.
2. ↑  Panu Wongcha-um; Panarat Thepgumpanat; Nick Macfie (13. februar 2024). «Thai activists arrested for sedition after 'harassing' royal motorcade» **(engelsk)**. Reuters. Besøkt 13. februar 2024.
3. ↑  «Two detained reform activists vow to go on hunger strike». Thai PBS World. 15. februar 2024. Besøkt 15. februar 2024.
4. ↑  «Activists charged with sedition, denied bail» **(engelsk)**. Prachatai English. 15. februar 2024. Besøkt 15. februar 2024.
5. ↑  «Hunger striking reformist protester moved to Thammasat U Hospital» **(engelsk)**. Thai PBS World. 23. februar 2024. Besøkt 23. februar 2024.
6. ↑  «‘แฟรงค์’ ชักเกร็ง แต่ยังยืนยันทำต่อ ‘ตะวัน’ เลือดเป็นกรด ยืนยันสู้จนตาย» **(thai)**. Prachatai. 27. februar 2024. Besøkt 27. februar 2024.
7. ↑  «Hunger striker Tantawan’s father asks court to grant her bail» **(engelsk)**. Thai PBS World. 24. februar 2024. Besøkt 24. februar 2024.
8. ↑  «Court to decide on bail for hunger strikers today» **(engelsk)**. Thai PBS World. 25. februar 2024. Besøkt 25. februar 2024.
9. ↑  «ศาลอาญามีคำสั่งไม่ให้ประกันตัว 'ตะวัน-แฟรงค์' อีกครั้ง» **(thai)**. Prachatai. 25. februar 2024. Besøkt 25. februar 2024.
10. ↑  «Detention for two monarchy reformists extended». Thai PBS World. 9. mars 2024. Besøkt 9. mars 2024.
11. ↑  «Hunger striking activists denied bail» **(engelsk)**. Prachatai English. 27. februar 2024. Besøkt 27. februar 2024.
12. ↑  «Thailand: Freedom Now Petitions UN on Behalf of Student Activist Tantawan Tuatulanon» **(engelsk)**. Freedom Now. 25. april 2023. Besøkt 13. februar 2024.
13. ↑  «Tantawan Tuatulanon: The fearless young activist challenging Thai royalist establishment» **(engelsk)**. Thai PBS World. 15. februar 2024. Arkivert fra originalen 21. februar 2023. Besøkt 15. februar 2024.
14. ↑  «Ultra-royalists attack activists, citizen journalists» **(engelsk)**. Prachatai English. 14. februar 2024. Besøkt 14. februar 2024.

Eksterne lenker
---------------

* Tantawan Tuatulanon på Facebook Rediger på Wikidata

* Tantawan Tuatulanon på Instagram Rediger på Wikidata
* *Øyeblikket aktivistene Tawan og Natthanon ble sendt i fengsel, da retten nektet dem kausjon etter § 116 i saken om forstyrrelse av en kongelig kortesje* **(thai)**. สํานักข่าวราษฎร Ratsadon News/Youtube. 14. februar 2024. Besøkt 15. februar 2024.